ધર્મ દેવે મુહૂર્ત પ્રમાણે જનોઈની તૈયારીઓ શરુ કરાવી. ધર્મ દેવે દરેક સબંધીને તથા સાધુ, બ્રાહ્મણોને કંકોતરીઓ લખી. અયોધ્યાની બરહટા શેરી આખી શણગારી. ઘરને રંગાવ્યું. દીવાલો પર પક્ષી , મૃગ વગેરે ચિત્રો ચિતરાવ્યાં. ઘરની બહાર લીમડાના વૃક્ષ નીચે મોટો મંડપ બંધાવ્યો. રંગોળીઓ પુરાવી. રંગબેરંગી કાચનું ઝાડ બનાવી વચ્ચે ગોઠવ્યું. એ ઝાડની વચ્ચે એક દીવો મુક્યો. ઝાડની ફરતા ઝીણા અરીસા લટકાવ્યા. ચારેકોર દીવાની હાંડીઓ અને ઝુમ્મરો લટકાવ્યાં. રંગબેરંગી રેશમી વસ્ત્રો અને આસોપાલવના તોરણથી મંડપ શોભવા લાગ્યો. જે કોઈ મંડપ જુએ તે તો મંડપની શોભા જોઇને આશ્ચર્યચકિત થઇ જાય.